《再和》
宋代·苏过

吾君如汤仁，常为无灾惧。一夫恐不获，贸贸悲辑屦。

二斗东南忧，诏书走晨暮。陈陈发囷廪，粒食不待诉。

知公经纶手，故以民社付。汪然叔度陂，不见伟节怒。

德星所临次，民瘼消朽蠹。祝祠往无愧，飞雨来半路。

耕犁及二麦，浸灌休老圃。何人执笔书，为瑞非虚语。

应言颍川凤，未要猫相乳。益欣狱讼少，三尺略细故。

丞掾从歌呼，讴谣入章句。谢公未赋归，赤子犹待哺。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。